Vo 1975 bis 1994 isch heftig drumm gstritte worde im Bezirk, ob me bi Bärn blibt oder Aschluss amene andere Kanton suecht. Ändi 70er Joor hett me gluegt, zu wellem Kanton me wott goo, falls me wäggsle wurd. Zur Debatte gstande sin hauptsächlig s Baselbiet und Soledurn, will me zue dene beide Kanteen e gmeinsami Gränze gha hett. Au prieft worde sin dr Kanton Basel-Stadt und dr Aargau. Die beide hän aber nur Ussesyyterschongse gha, will s Laufetal denn immer no e Exklave gsi wäri. Basel-Stadt hett aber zimlig Interässi gha, will si so eifach zu viel Land cho wäre, wo sii als Stadtkanton guet hette kennte bruuche. Das hän d Baselbieter aber gar nid luschtig gfunde. 1980 denn hän d Laufetaler noch meerere Volksabstimmige entschiide, ass si, falls sie wäggsle wurde, zem Baselbiet wäggsle wänn. Druffabe hett me mit em Baaselbiet verhandlet und - vorbehältlig de neetige Volksabstimmige im Laufetal, em Baselbiet und - will e Kantonswächsel alli Schwiizer agoot - au ir ganze Schwiiz - griens Licht vo de Baselbieter Regierig bikoo.